**Brūnais lācis** (*Ursus arctos*) ir lāču dzimtas (*Ursidae*) plēsīgo zvēru suga, kas sastopama Eirāzijā un Ziemeļamerikā. Mūsdienās Latvijā, īpaši Austrumlatvijā brūno lāci atkal var novērot arvien biežāk.

Izplatība
---------

Latvijā arvien biežāk var novērot brūnos lāčus, attēlā Eirāzijas brūnais lācis (*Ursus arctos arctos*)
Kadjakas lācis (*Ursus arctos middendorffi*) ir lielākais no visām brūno lāču pasugām
Lai arī brūnā lāča populācija kopumā ir samazinājusies, šobrīd pasaulē dzīvo apmēram 200 000 brūno lāču. Visvairāk to ir Krievijā, Aļaskā (ASV), Kanādā, Karpatos (īpaši Rumānijas teritorijā) un Somijā. Krievijā dzīvo apmēram 120 000 brūno lāču, ASV 32 500 un Kanādā 21 750 lāču. 95% ASV brūno lāču dzīvo Aļaskā. Ir vairākas brūno lāču pasugas, kas mūsdienās ir izmirušas. Daži uzskata, ka Meksikā joprojām dzīvo brūnie lāči, tomēr pēdējais zināmais brūnais lācis Meksikā tika nošauts 1960. gadā. Eiropā dzīvo apmēram 14 000 brūno lāču, bet to populācija ir sadrumstalota nelielos, savstarpēji nesaistītos reģionos, sākot ar Spānijas rietumiem līdz Krievijai austrumos, no Skandināvijas ziemeļos līdz Grieķijai dienvidos.

Brūnais lācis ir izmiris Britu salās, gandrīz izmiris Francijā un Spānijā, un kopumā tam draud izmiršanas briesmas visā Eiropā. Vislielākā Eiropas lāču populācija dzīvo Karpatu kalnos, apmēram 4500—5000 lāču.

Zviedrijā dzīvo apmēram 2500 brūno lāču, Somijā 840 un Norvēģijā 70. Balkānu kalnos ir relatīvi liela brūno lāču grupa; apmēram 2500—3000 lāču, kas apdzīvo Slovēnijas, Horvātijas, Serbijas, Maķedonijas, Albānijas, Grieķijas, Bosnijas un Hercegovinas teritorijas.

### Latvijā

19. un 20. gadsimta mijā plašu meža masīvu izciršanas, kā arī medīšanas rezultātā brūnais lācis Latvijas teritorijā izzuda. Tikai 20. gadsimta 1970.
gados atsākās dzīvnieku regulāra ieceļošana no Igaunijas un Krievijas Pleskavas apgabala. Šobrīd Latvijā uzturas vairāki desmiti īpatņu. Latvijas Dabas muzejs brūno lāci nominējis par 2009. gada dzīvnieku Latvijā.

Izskats
-------

Brūnais lācis ir liels dzīvnieks, tā vislielākā pasuga ir Kadjakas lācis (*Ursus arctos middendorffi*), kas kopā ar polārlāci (*Ursus maritimus*) ir lielākie sauszemes plēsēji. Brūnais lācis sver no 100—680 kg, tā ķermeņa garums ir 1,7—2,8 m, augstums skaustā 90—150 cm. Augums un svars dažādām pasugām variē, mātītes ir 38—50% mazākas par tēviņiem. Vismazākā pasuga ir Sīrijas brūnais lācis (*Ursus arctos syriacus*), nedaudz lielāks ir Eirāzijas brūnais lācis (*Ursus arctos arctos*), šīs pasugas mātīte sver apmēram 90 kg. Nedaudz lielāks ir grizlilācis (*Ursus arctos horribilis*) un Sibīrijas brūnais lācis (*Ursus arctos collaris*). Lielākās pasugas ir Kadjakas lācis un Kamčatkas brūnais lācis (*Ursus arctos beringianus*). Ir datēts Kadjakas lācis, kas svēra 1100 kg. Zoodārzos lāči izaug lielāki un smagāki kā savvaļā, tas ir saistīts ar regulāru un kvalitatīvu barību. Neskatoties uz masīvo augumu, tas ir labs skrējējs, ir fiksēts brūnā lāča skriešanas ātrums 64 km/h. Kā visi lāči, brūnais lācis spēj stāvēt un iet pakaļkājās, tādējādi vizuāli sevi palielinot. Uz skausta brūnajam lācim ir izteikts muskuļu kumbrs, kas to atšķir no pārējiem lāčiem. Brūnais lācis ir ļoti spēcīgs plēsējs, tas spēj viegli salauzt lielo zālēdāju kaklus.

Brūnajiem lāčiem ir biezs, pinkains kažoks, kura krāsa variē no ļoti gaiši brūnas līdz brūnai un gandrīz melnai. Kažoks ir dubults, ar biezu pavilnu un garāku akotspalvu, kuras galiņi bieži ir gaišāki kā pašas spalvas krāsa. Šāds kažoks ir grizli lāčiem. Aste brūnajam lācim ir 10—13 cm gara. Priekšķepu nagi ir apmēram 15 cm gari, tos brūnais lācis pamatā lieto rakšanai, kā arī, lai uzrāptos kokos. Galva ir relatīvi liela un apaļa, un profils ieliekts, kas ir atšķirīgi no citiem lāčiem.

Ieradumi
--------

Brūnais lācis pamatā ir nakts dzīvnieks. Vasaras laikā tas uzkrāj zemādas taukus līdz pat 180 kg, kas tiek izmantoti ziemas guļas laikā. Brūno lāci var viegli uzmodināt no ziemas miega, jo tas nav dziļš. Ziemas guļai lācis izvēlas kādu alu, iedobi zem zariem vai akmeņiem vai arī koka dobumu. Lai arī brūnais lācis ir vientuļnieks, tie mēdz pulcēties baros bagātīgās barības ieguves vietās, piemēram, lašu medībās upēs. Šādā barā valda stingra hierarhija, kurā tiek ievērots vecums un auguma izmērs.

### Barība

Brūnais lācis lašu medībās
Vilks seko jaunam brūnajam lācim
Brūnie lāči kā lielākā daļa lāču ir visēdāji. Tie ēd dažādus augus, ogas, asnus, sēnes, augļus, kā arī gaļu, zivis, olas, kukaiņus un grauzējus. Brūnie lāči nav izteikti plēsīgi, apmēram 90% no barības ir veģetāra. To ēšanas ieradumi ir ļoti atkarīgi no apdzīvotās teritorijas iespējām. Piemēram, Krievijā un Aļaskā brūnie lāči galvenokārt ēd lašus, kas ir bagātīgi ar proteīnu, līdz ar to šo lāču augumi ir ļoti lieli. Toties Jeloustonas kalnos vasaras laikā brūnais lācis pamatā ēd naktstauriņus, dienā apēdot 40 000 vai vairāk kukaiņu. Reizēm brūnie lāči nomedī lielos zālēdājus, tādus kā staltbriežus, aļņus, ziemeļbriežus un bizonus. Parasti lāči medī jaunuļus un mazuļus, izvairoties no sadursmēm ar pieaugušiem indivīdiem. Lācis nogalina, ar garajiem ilkņiem pārkožot upurim rīkli, bet lielos dzīvniekus kā bizonus lācis nogalina, ar ķepām pārlaužot tiem muguru vai kakla skriemeļus. Lācis neatsakās arī no maitas vai atņem medījumu mazākiem plēsējiem kā vilkiem, pumām, tīģeriem un melnajiem lāčiem.

### Brūnais lācis un citi plēsēji

Brūnais lācis parasti dominē teritorijās, kurās tas dzīvo, un bieži izmanto savu lielo augumu, lai atņemtu mazākam plēsējam medījumu vai lai pieteiktu savas tiesības uz teritoriju. Visbiežāk šādos konfliktos dzīvnieki lieto iebiedēšanas paņēmienus un no tiešas cīņas cenšas izvairīties, lai gan, ja cīņa izceļas, tad, pateicoties lielajam augumam, svaram un spēkam, brūnais lācis parasti konfliktā ir uzvarētājs. Ja šāda cīņa beidzas ar pretinieka nāvi, lācis parasti pretinieku apēd, lai arī konflikts nav sācies, lai nogalinātu.

Visbiežāk medījums tiek atņemts vilkiem. Gan vilki, gan brūnie lāči medī viens otra mazuļus. Pieaugušam brūnajam lācim dabā neuzbrūk gandrīz neviens cits plēsējs kā tikai cits brūnais lācis, tomēr Krievijā ziemas miega laikā, kamēr lācis guļ migā, tos mēdz nomedīt Sibīrijas tīģeris. Neskatoties uz to, Sibīrijā uzmodināts no ziemas miega, brūnais lācis bieži seko tīģerim, lai atņemtu tā medījumu, jo esot nomodā, tam briesmas no tīģeriem nedraud. Pēdējā laikā zinātnieki ir fiksējuši brūnā lāča un polārlāča konfliktu skaita pieaugumu, jo sakarā ar globālo sasilšanu brūnie lāči migrē arvien vairāk uz ziemeļiem. Šajos konfliktos parasti uzvar brūnais lācis, un arvien biežāk brūno lāču migās var atrast polārlāču mazuļu kaulus. Lāči mēdz atņemt medījumu arī pumām. Tās ir veiklākas mednieces, bet tām pietrūkst spēka, lai aizstāvētu savu medījumu pret lāčiem.

Vairošanās
----------

Māte ar lācēniem, attēlā grizlilāču (*Ursus arctos horribilis*) ģimene
Riesta laiks brūnajiem lāčiem ir no maija līdz jūlijam. Brūnie lāči ir nosacīti monogāmi, riesta laikā pāris paliek kopā vairākas dienas vai nedēļas. Dzimumbriedumu mātīte sasniedz 5—7 gadu vecumā, tēviņi dažus gadus vēlāk līdz tie ir nobrieduši pietiekami spēcīgi un lieli un spēj konkurēt par mātītes labvēlību.

Apaugļotās olšūnas attīstību mātīte spēj atlikt līdz 6 mēnešiem, un embrijs attīstās tādā veidā, lai piedzimtu ziemas miega laikā. Ja mātīte vasaras un rudens laikā nepaspēj uzkrāt pietiekami daudz zemādas tauku rezervju, embrijs neattīstās vispār un uzsūcas mātes ķermenī. Parasti piedzimst 1—4 lācēni, bet visbiežāk divi. Vecākām mātītēm dzimst vairāk lācēnu, jaunākām mazāk. Ir bijuši gadījumi, kad lācenei piedzimst 5 mazuļi, kā arī gadījumi, kad lācene pieņem audzināšanā svešus lācēnus. Piedzimstot mazuļi ir akli, nevarīgi, bez zobiem un gandrīz bez apspalvojuma. Visu ziemu un pavasari tie barojas ar mātes pienu. Pavasarī, iznākot no ziemas migas, lācēni ir paaugušies un spēj visur sekot līdzi savai mātei.

Lācēni paliek kopā ar māti 2—4 gadus, šajā laikā tie iemācās no savas mātes visas izdzīvošanas gudrības. Pieaudzis brūnā lāča tēviņš var nogalināt mazuļus, jo, kamēr mātītei ir mazuļi, tai neveidojas seksuāla interese un tā nevēlas pāroties, kā arī mazuļus tēviņš var saplēst apēšanai. Ja lācēni ierauga svešu lāci, tie slēpjas kokā, bet mātīte iesaistīsies cīņā ar tēviņu, pat, ja tas būs divas reizes lielāks par to.

Sistemātika
-----------

* **Brūnais lācis** (*Ursus arctos*)
	+ pasuga: Apenīnu brūnais lācis (*Ursus arctos marsicanus*)
	+ † pasuga: Atlasa lācis (*Ursus arctos crowtheri*)
	+ † pasuga: Bergmaņa lācis (*Ursus arctos piscator*)
	+ pasuga: Eirāzijas brūnais lācis (*Ursus arctos arctos*)
	+ pasuga: Gobi lācis (*Ursus arctos gobiensis*)
	+ pasuga: Grizlilācis (*Ursus arctos horribilis*)
	+ pasuga: Himalaju brūnais lācis (*Ursus arctos isabellinus*)
	+ pasuga: Kadjakas lācis (*Ursus arctos middendorffi*)
	+ pasuga: Kamčatkas brūnais lācis (*Ursus arctos beringianus*)
	+ † pasuga: Meksikas grizli lācis (*Ursus arctos nelsoni*)
	+ pasuga: Sibīrijas brūnais lācis (*Ursus arctos collaris*)
	+ pasuga: Sīrijas brūnais lācis (*Ursus arctos syriacus*)
	+ pasuga: Tibetas brūnais lācis (*Ursus arctos pruinosus*)
	+ pasuga: Usūrijas brūnais lācis (*Ursus arctos lasiotus*)
	+ † pasuga: Kalifornijas zeltainais lācis (*Ursus arctos californicus*)
	+ pasuga: Karpatu brūnais lācis (*Ursus arctos formicarius*)
	+ pasuga: Kaukāza brūnais lācis (*Ursus arctos meridionalis*)
	+ pasuga: Kolimas brūnais lācis (*Ursus arctos ognevi*)

Atsauces
--------

1. ↑  Bruce McLellan (IUCN SSC Bear Rla), Stefan Michel (IUCN SSC Caprinae Specialist Group), Michael Proctor (Birchdale Ecological), University of Zagreb) Djuro Huber (Veterinary Faculty. «IUCN Red List of Threatened Species: Ursus arctos». *IUCN Red List of Threatened Species*, 2016. gada 2. febr..
2. ↑  «KORA: Home». *www.kora.ch*. Arhivēts no oriģināla, laiks: 2021. gada 14. jūnijā. Skatīts: 2021. gada 15. maijā.
3. ↑  «Brūnais lācis». *latvijas.daba.lv*.
4. ↑  «Vides vēstis. 2009. gada dzīvnieks – brūnais lācis». Arhivēts no oriģināla, laiks: 2016. gada 4. martā. Skatīts: 2015. gada 6. novembrī.
5. ↑  «Arhivēta kopija». Arhivēts no oriģināla, laiks: 2008. gada 5. jūnijā. Skatīts: 2009. gada 30. jūlijā.
6. ↑  «Russian bear hunting with Sergei Shushunov». *russianbearhunt.com*.
7. ↑  Wood, The Guinness Book of Animal Facts and Feats. Sterling Pub Co Inc (1983), ISBN 978-0-85112-235-9
8. ↑  «The Bear Facts - Types of bears in the Yukon». Arhivēts no oriģināla, laiks: 2009. gada 8. augustā. Skatīts: 2009. gada 30. jūlijā.
9. ↑  «Alaska's Species Information, Alaska Department of Fish and Game». *www.adfg.alaska.gov*.
10. ↑  «Photo from Getty Images». Arhivēts no oriģināla, laiks: 2010. gada 28. septembrī. Skatīts: 2009. gada 30. jūlijā.
11. ↑  «300 kilos, 40mph ... brown bears colonise the Alps». *the Guardian*. 2005. gada 8. aug.
12. ↑  «Learn to Identify Black Bears and Grizzly (Brown) Bears». Arhivēts no oriģināla, laiks: 2009. gada 12. oktobrī. Skatīts: 2009. gada 30. jūlijā.
13. ↑  Brown, Gary (1996). Great Bear Almanac. pp. 340. ISBN 1-55821-474-7
14. ↑  Tanya Dewey, Liz Ballenger. «Ursus arctos (brown bear)». *Animal Diversity Web*.
15. ↑  «Alaska Office of Economic Development». Arhivēts no oriģināla, laiks: 2009. gada 15. aprīlī. Skatīts: 2009. gada 15. aprīlī.
16. ↑  «Yellowstone Grizzly Bears Eat 40,000 Moths a Day In August». Arhivēts no oriģināla, laiks: 2010. gada 15. jūlijā. Skatīts: 2010. gada 15. jūlijā.
17. ↑  «Arhivēta kopija». Arhivēts no oriģināla, laiks: 2016. gada 5. martā. Skatīts: 2009. gada 31. jūlijā.
18. ↑  A. B. C. News. «Grizzlies Encroaching on Polar Bear Country». *ABC News*.
19. ↑  «Ingenta Connect Mating Strategies in Relation to Sexually Selected Infanticide in a Non-Social Carnivore: the Brown Bear». *www.ingentaconnect.com*.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Brūnais lācis***.
* *Encyclopædia Britannica* raksts (angliski)
* Krievijas Lielās enciklopēdijas raksts (krieviski)
* *Encyclopædia Universalis* raksts (franciski)
* *Encyclopædia of Life* raksts (angliski)
* Grizli un polārlāča hibrīds Archived 2010. gada 5. janvārī, *Wayback Machine* vietnē.
* Brūnais lācis (latviski)1
* Brūnais lācis (latviski)2
* Brūno lāču aizsardzības plāns Latvijā
* Sergei Shushunov Bear Hunting in Russia
* Ancient bear made early migration
* North American Bear Center
* National Geographic: Brown Bear Ursus arctos
* Brūno lāču populācijas

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* LNB: 000255684
* LCCN: sh85017246
* GND: 4146492-8
* BNF: cb119654174 (data)
* NDL: 01067593
* NKC: ph115258

 |

 |